**Retningslinjer for bruk av næringsfondet i Nordkapp kommune**

**Vedtatt av kommunestyret 16.05.06, med senere endring vedtatt av kommunestyret 28.09.10, endring vedtatt av styret i Om Kapp KF 25.09.15 og revisjon av kommunestyret 30.04.2020.**

Retningslinjene bygger på de til enhver tid gjeldende avtaler om påfyll av næringsfond mellom Nordkapp kommune, Troms og Finnmark fylkeskommune, regionalt utviklingsprogram (RUP), og eventuelle statlige finansieringskilder.

Alle søknader til Nordkapp kommunes næringsfond må dersom ikke annet er avtalt benytte søknadsportalen www.regionalforvaltning.no

**1. Målsetting**

Næringsfondet skal stimulere til fremme av næringsutvikling og bærekraftige lokalsamfunn i Nordkapp kommune.

**2. Styre**

Formannskapet er fondets styre.

**Styret fastsetter årets tildelingsramme og kan fastsette hovedsatsingsområder for årets tildelinger så lenge disse er i tråd med kommunens strategiske næringsplan og eventuelle føringer fra kommunestyret.**

**3. Bruk av fondet**

Næringsfondet kan nyttes til:

- Kommunalt nærings- og tiltaksarbeid: Regionalt samarbeid, etablereropplæring, styrking av samarbeid skole/næringsliv, ulike analyser/utredninger.

- Fysisk infrastruktur for næringsutvikling: Planlegging og tilrettelegging av næringsarealer, reiselivsmessig infrastruktur.

- Bedriftsutvikling: Opplæring/kompetanseheving, produktutvikling, markedsføring, markedsundersøkelser og planlegging.

- Investeringer i bedrifter: Utstyr og maskiner ved oppstart og utvidelse av mindre bedrifter (ikke investering i egenkapital).

- Det kan gis støtte til introduksjonsmarkedsføring og markedsføringsprosjekter som gjennomføres i regi av fellesorgan, eller i samarbeid mellom flere bedrifter.

- Festivalstøtte

Søknader til forstudier og forprosjekter som følger PLP metoden[[1]](#footnote-1) prioriteres. Tildeling av midler til forstudie / forprosjekt vil ikke forplikte kommunen til senere medfinansiering av et eventuelt hovedprosjekt.

Næringsfondet skal *ikke* nyttes til:

- Gjeldssanering, driftstilskudd til bedrifter, ordinære kommunale oppgaver, ordinær drift, offentlig forvaltning eller forretningsvirksomhet.

- Næringsfondet kan ikke stille garantier for lån til næringsvirksomhet, jf. Kommuneloven § 14-19.

- Det kan ikke gis støtte til virksomhet som mottar betydelige overføringer over offentlige budsjetter. Unntak: Vernede bedrifter.

- Det er ikke anledning til å benytte fondets midler til å tegne aksjer eller andeler i privat næringsvirksomhet. Det gis anledning til å tegne aksjer i utviklingsselskap, utleiebygg mv. som kommunen eier sammen med private.

- Næringsfondet skal ikke brukes til finansiering av ordinært vedlikehold eller oppussing av eiendom, med mindre det resulterer i standardheving som fører til et nytt (nye) produkt(er) eller bedre markedstilpasning.

- Det skal normalt ikke gis støtte til reiser og opphold tilknyttet kompetansehevingsprosjekter.

- Næringsfondet skal ikke støtte innkjøp av datautstyr til administrativt bruk.

Unntak: Datautstyr som er en nødvendig del av produksjonsutstyret

- Anskaffelse av fiskeriutstyr (bruk), sikkerhetsutstyr og navigasjonsutstyr til fiskefartøy ansees som en ordinær driftskostnad, jf. 1. strekpunkt.

- Næringsfondet prioriterer ikke støtte til kjøretøy.

- Ingen har krav på støtte fra næringsfondet. Alle prosjekter vurderes i forhold til betydning, lønnsomhet og konkurransesituasjonen i lokalsamfunnet.

- Det må vises varsomhet med å gi støtte til etablering av detaljhandel eller annen servicevirksomhet, dersom det fører til konkurransevridning mellom etablerte bedrifter i samme handelsregion.

Innovasjon Norge og kommunale næringsfond har begge som formål å utvikle næringslivet. I tråd med anbefaling fra fylkeskommunen og Innovasjon Norge, bør næringsfondet bare behandle søknader der det søkes om mindre enn kr 100 000 hva gjelder ”myke” investeringer, og mindre enn kr 200 000 vedrørende fysiske investeringer. Søknader om større støttebeløp bør henvises til Innovasjon Norge, eller Samisk Utviklingsfond. Sistnevnte gjelder også søkere/bedrifter som ikke har adresse/kontorsted Honningsvåg.

**3. Krav til søker**

A. Søknaden skal gjelde virksomhet/prosjekt, lokalisert i Nordkapp kommune

B. Søker skal være registrert i foretaksregisteret.

C. Prosjekt skal være fullfinansiert *før* igangsetting.

D. Søker må dokumentere gjennomført etablereropplæring, eller tilsvarende utdanning og/eller arbeidserfaring.

E. Søker skal dokumentere en egenkapital på minimum 10 % av prosjektkostnaden.

**4. Søknaden må inneholde:**

A. Søkers navn, adresse, organisasjonsnummer og telefonnummer

B. Forretningsidé, eventuelt forretningsplan, visjon, mål og strategier for prosjektet som det søkes støtte til.

C. Beskrivelse av eventuell eksisterende virksomhet, mål og langsiktige planer.

D. Antall ansatte fordelt på kvinner og menn, eventuelt antall nye arbeidsplasser og fordelingen mellom kjønn.

E. Finansieringsplan, budsjett og kostnadskalkyle for prosjektet det søkes støtte til.

F. Revisorbekreftet regnskap for de to siste årene.

**Søknad sendes med mindre annet er avtalt:**

**www.regionalforvaltning.no**

**Det lyses ut midler fra næringsfondet med to faste årlige søknadsfrister 01.04 og 01.09**.

**5. Utmåling tilskudd**

A. Støtte gis som tilskudd

B. Normalt kan det gis støtte til prosjekt med en maks investeringskostnad kr. 200.000 for ”myke” investeringer, og kr 400 000 for fysiske investeringer.

C. Støtten skal ikke overstige 50 % av et prosjektets totale kapitalbehov. Til prosjekt som bedrer kvinners og ungdommers sysselsettingsmuligheter, samt til nyetableringer, kan det dog gis inntil 75 % støtte.

D. Tilskudd nedskrives årlig med 20 % av opprinnelig beløp.

Dersom virksomheten opphører/avvikles innen 5 år etter utbetaling, kan fondsstyret kreve tilskudd tilbakebetalt, helt eller delvis.

**6. Satsingsområder i Nordkapp kommune**

Satsingsområdene fremkommer av kommunens strategiske næringsplan og de til enhver tid utpekte satsingsområder av kommunestyret.

**7. Utbetaling**

Utbetaling kan skje når prosjektet fullført/avsluttet. Delutbetaling kan finne sted etter søknad.

Ved anmodning om utbetaling av tilsagt støtte skal følgende dokumentasjon fremlegges:

A. Prosjektregnskap godkjent av autorisert regnskapsfører eller revisor for prosjekter med total kostnadsramme på minst kr 50 000,-

Dersom prosjektkostnaden er mindre enn kr 50 000,- vedlegges kopi av kvitteringer for det totale prosjektet. Søker må dokumentere at finansiering foreligger i tråd med finansieringsplanen.

B. Eventuell ferdigattest.

C. Skatteattest av ny dato.

D. Rapport om prosjektets gjennomføring med vurdering av oppnådd resultat

Tilsagn om tilskudd er gyldig i 1 år regnet fra vedtaksdato.

Gyldighetsperioden kan etter søknad forlenges med inntil 6 mnd.

**9. Kapitaltilførsel – næringsfondets finansiering.**

Næringsfondet tilføres midler over kommunens driftsbudsjett, fylkeskommunale påfyll og eventuelle andre påfyll f. eks. fra staten.

**10. Delegert myndighet.**

Rådmannen delegeres myndighet til å oppdatere ordlyden i punkt 9 ved behov. Endringer med begrunnelse orienteres kommunestyret ved førstkommende møte.

**11. Rapportering.**

Det skal for hvert år avlegges rapport om fondets virksomhet. Rapporten skal forelegges kommunestyret.

**12. Endring av retningslinjene**

Endringer av retningslinjene vedtas av kommunestyret. Retningslinjene tas opp til revisjon parallelt med rullering av strategisk næringsplan.

1. https://www.innovasjonnorge.no/no/regional-omstilling/verktoy/plp-prosjektlederprosessen/ [↑](#footnote-ref-1)